बलवा का केस दर्ज करना गलत, वापस नहीं लिया तो देंगे गिरफ्तारी
अंबिकापुर| छत्तीसगढ़ निवेश अभिकर्ता सेवा संघ की बैठक शनिवार को गंगापुर स्थित राजवाड़े भवन में आयोजित की गई। 2 मार्च को रायपुर में प्रदेशभर से 45 कंपनियों के निवेशक अभिकर्ता द्वारा धरना प्रदर्शन कर रैली निकाली गई थी। इस दौरान किसी प्रकार की आपराधिक घटना व बलवा नहीं हुआ। इसके बाद भी पुलिस द्वारा संघ के प्रदेशाध्यक्ष गगन कुंभकार सहित अन्य लोगों के खिलाफ बलवा का अपराध दर्ज किया गया हैै। पुलिस ने जो मामला दर्ज किया है उसे वापस लिया जाए नहीं तो संघ के लोग रायपुर सिटी कोतवाली में अपनी गिरफ्तारी देंगे। इस दौरान एफआईआर वापस नहीं लेने पर निवेशक अभिकर्ता द्वारा पुन: आंदोलन करने की चेतावनी दी गई है। इस अवसर पर जिलाध्यक्ष शिवकुमार राजवाड़े, शंकर राम यादव, सुखलाल यादव, अजरराम चौधरी, धनेश्वर प्रसाद निषाद, सुजान बिंद, प्रेमसागर गुप्ता, भूषण प्रसाद निषाद, संगमलाल निषाद, शैलेंद्र सिंह आदि उपस्थित थे।
hin_Deva hin_Deva